Zabur
Chapter 10
Pakon Droeneueh jiôh, ya TUHAN dan neumusöm watée kamoe ka teuseupét?
2 Deungon sombong ureuëng jeuhet jitindéeh ureuëng gasien; bah kheueh awaknyan meucarueh lé taron jih keudroe.
3 Ureuëng jeuhet jipeugöt keuhai keuheundak jih nyang jeuhet, ureuëng seurakah jikutok dan jitolak TUHAN.
4 Ureuëng meudesya hana jipakoe ubak TUHAN, kareuna sombong jih laju jipike bahwa Allah nyan hana.
5 Ureuëng jeuhet meuhase peue-peue mantong nyang jiuseuha; jihnyan hana jituri ubak huköm TUHAN dan jipeureumeh banmandum lawan-lawan jih.
6 Jipeugah lam até jih, "Ulôn hana gagal, dan tron meutron lagée ureuëng nyang hana udeb lam jeuhet."
7 Jihnyan hana jipiôh jimeurapa, jiancam dan jiteumipée, tutoe haba jih peunoh deungon banci dan keujahatan.
8 Jihnyan jimusöm di gampông-gampông jikeuneuk jakpoh ureuëng nyang hana meusalah. Lagée singa jihnyan jimeuluem dilikot tamah jiluem jimata-mata ureuëng nyang hana meudaya. Jipagab ureuëng gasien diteumpat nyang seungue, laju jiruengköm dan jibahue sira jiba.
10 Laju jiteukui, ka siab keuneuk jiruengköm; laju jiseumpom ureuëng deungon cara keukeurasan.
11 Jipike, "Po teu Allah ka tuwoe dan hana geupakoe le; keu seulanjut jih Gobnyan hana geungieng ulôn!"
12 Beudôh kheueh, hai TUHAN, neuhuköm kheueh ureuëng jeuhet! Neu ingat kheueh ubak ureuëng nyang teutindéeh!
13 Pakon ureuëng jeuhet hana jipiôh jihina Allah dan jipike bahwa Allah hana teuma geuhuköm gobnyan?
14 Teuma Droeneueh nyata deuh neukalon; neungieng keuseungsaraan dan keusosahan, dan sabe lam keuadaan siab keu neutulông. Ureuëng nyang hana meudaya jiseurah droe jih ubak Droeneueh, Droeneueh sabe neutulông keu ureuëng gasien.
15 Neu wiet bupatah kheueh keukuasaan ureuëng jeuhet dan doraka; neuhuköm kheueh awaknyan sabab buet nyang jipeubuet sampoe jihnyan jeura.
16 TUHAN geumat peurintah siumu masa; bansa-bansa nyang hana jituri ubak Gobnyan teuma geusampôh di ateueh tanoh Geuh.
17 TUHAN, Droeneueh neudeungoe doá ureuëng hina dan neupeukong até ureuëng nyan.
18 Aneuëk yatem dan ureuëng nyang teutindéeh Droeneueh bila peukara jih, mangat hana ureuëng nyang jijeuet peutakot awaknyan.